Diari Oficial de la Generalitat Valenciana


Sumari del DOGV 7247, del 03-04-2014 (2014/2838)

RESOLUCIÓ de 28 de març de 2014, del director general de Centres i Personal Docent, per la qual es dicten instruccions en relació amb l'escolarització de l'alumnat els pares dels quals no conviuen per motius de separació, divorci o situació anàloga.
---------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7247

Data del DOGV
:   03-04-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/2838


Data del document
:   28-03-2014

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ensenyament primari
    * legislació
    * accés a l'educació
    * educació preescolar
    * ensenyament secundari
    * protecció de la infància
    * alumnat
    * alumne
    * divorci
    * ensenyament obligatori

RESOLUCIÓ de 28 de març de 2014, del director general de Centres i Personal Docent, per la qual es dicten instruccions en relació amb l'escolarització de l'alumnat els pares dels quals no conviuen per motius de separació, divorci o situació anàloga. [2014/2838]  
La normativa per la qual es regula l'admissió de l'alumnat a la Comunitat Valenciana es referix, de manera sistemàtica, als pares, mares, tutors i tutores, sense fer cap referència a situacions familiars de separació, divorci o assimilades. La regulació del règim legal de les relacions familiars en estes situacions, generalment, no eximix els progenitors de les seues obligacions amb els fills ni, per tant, de la seua responsabilitat en la seua educació.  
Es dicta la present resolució amb l'objectiu d'establir les corresponents actuacions que, quan el pare i la mare de l'alumne compartisquen la pàtria potestat, garantisquen l'exercici del dret d'ambdós a la lliure elecció de centre escolar per al seu fill o filla i la participació d'ambdós en les decisions rellevants en matèria d'escolarització. Per a això s'inclouen determinades cauteles en les sol·licituds i al registre en ITACA.  
  
Les actuacions es concreten en la inclusió d'un apartat en les sol·licituds de confirmació de plaça o lloc escolar o de canvi de modalitat lingüística mitjançant el qual es reflectisca esta circumstància familiar, l'exigència de la firma d'ambdós o el consentiment exprés; tot això en aplicació del que establix la disposició addicional 23 de la Llei Orgànica 2/2006, de 3 de maig, d'Educació (LOE), en la qual es faculta els centres docents per a demanar les dades personals del seu alumnat que siguen necessàries per a l'exercici de la seua funció educativa. Estes dades poden fer referència a l'origen i l'ambient familiar i social, a característiques o condicions personals, al desenrotllament i els resultats de la seua escolarització, així com a altres circumstàncies el coneixement de les quals siga necessari per a l'educació i orientació dels alumnes. Els pares o tutors i els alumnes mateixos han de col·laborar en l'obtenció d'esta informació.  
Amb tot això, en virtut de la facultat establida per la disposició final primera de l'Orde 14/2013, de 14 d'abril, de la Conselleria d'Educació, Cultura i Esport, per la qual es regula el procediment d'admissió de l'alumnat en els centres docents públics i privats concertats que impartixen ensenyances d'Educació Infantil, Educació Primària, Educació Secundària Obligatòria i Batxillerat de la Comunitat Valenciana, resolc:  
  
  
Primer. Àmbit d'aplicació  
1. La present resolució es referix als supòsits de no-convivència dels progenitors per motius de separació, divorci, ruptura de parella de fet o situació anàloga.  
2. S'aplicarà en el procediment d'admissió i en el canvi de centre educatiu de l'alumnat en els centres docents públics i privats concertats que impartixen ensenyances d'Educació Infantil, Educació Primària i Educació Secundària Obligatòria de la Comunitat Valenciana.  
  
  
Segon. Modificació d'annexos  
1. Es modifiquen els annexos II, III i XVIII de l'Orde 14/2013, de 4 d'abril, de la Conselleria d'Educació, Cultura i Esport, per la qual es regula el procediment d'admissió de l'alumnat en els centres docents públics i privats concertats que impartixen ensenyances d'Educació Infantil, Educació Primària, Educació Secundària Obligatòria i Batxillerat de la Comunitat Valenciana.  
2. Els documents esmentats se substituiran pels que, amb la mateixa numeració, figuren annexos a esta resolució.  
  
Tercer. Alumnat que s'incorpora al sistema educatiu  
1. Per a la formalització de la matrícula, a més de la documentació que s'esmenta en l'article 53.1) de l'Orde 14/2013, de 4 d'abril, i de l'exigida pel centre, se sol·licitaran les dades i la firma d'ambdós progenitors quan de la informació facilitada en la sol·licitud es deduïsca que concorre la situació a què es referix el punt primer d'esta resolució.  
2. Si només es disposa de la firma d'un únic progenitor i no queda justificada l'absència de consentiment de l'altre, es procedirà a la tramitació de la matrícula.  
El centre educatiu n'informarà el progenitor no firmant.  
3. No s'aplicarà el que establixen els punts anteriors quan el firmant acredite, per mitjà de la corresponent resolució judicial, que s'ha limitat la pàtria potestat del no firmant. En este cas la direcció del centre procedirà d'acord amb el que dispose la resolució judicial aportada.  
  
  
Quart. Baixa i canvi de centre  
1. Quan l'alumne/a estiga ja incorporat al sistema educatiu, per a formalitzar la matricula, s'haurà d'aportar la baixa en el centre en què estiga escolaritzat, tal com establix l'art. 53.1.b) de l'Orde 14/2013.  
  
2. Este requisit s'aplica en els supòsits de concurrència al procés d'admissió i en els casos en què, per raons extraordinàries, se sol·licite el canvi de centre una vegada finalitzat el procés ordinari d'admissió.  
  
3. El centre d'origen, per a tramitar la baixa, quan conega que es donen les circumstàncies del punt primer, comprovarà que s'acredita el consentiment exprés d'ambdós progenitors.  
No s'exigirà este doble consentiment quan existisca una resolució judicial que limite la pàtria potestat d'un dels progenitors.  
En este últim supòsit bastarà amb el consentiment de qui tinga la pàtria potestat de l'alumne o alumna, o de qui, si és el cas, tinga atribuïda la funció de prendre les decisions en matèria educativa.  
  
4. Si no es disposa del consentiment d'ambdós i no es presenta cap resolució judicial que limite la pàtria potestat en matèria educativa, el centre ho comunicarà al progenitor no firmant perquè en el termini màxim de 5 dies puga manifestar la seua oposició.  
Complit el termini indicat sense que conste la conformitat o l'oposició expressa, es procedirà a formalitzar la baixa.  
5 Si es presenta l'oposició expressa, el centre educatiu suspendrà la tramitació de la baixa fins que la qüestió siga resolta per l'autoritat judicial, i la sol·licitud de baixa i posterior matricula per canvi de centre sense cap efecte fins al pronunciament esmentat.  
  
Quint. Efectes  
1 La present resolució produirà efectes des de l'endemà de ser publicada en el Diari Oficial de la Comunitat Valenciana.  
2 No obstant això, l'annex II d'esta resolució, pel qual se sol·licita la confirmació de plaça escolar al centre d'adscripció, s'aplicarà a partir del procés d'admissió del curs escolar 2015/2016.  
  
Sext. Recursos  
De conformitat amb el que establixen els articles 107, 116 i 117 de la Llei 4/1999, de 14 de gener, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi a la via administrativa, es podrà recórrer potestativament en reposició o podrà plantejar directament un recurs contenciós administratiu en els terminis i davant dels òrgans que s'indiquen a continuació:  
  
a) El recurs de reposició haurà d'interposar-se davant de la consellera d'Educació Cultura i Esport en el termini d'un mes a comptar de l'endemà de ser publicada.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.  
  
València, 28 de març de 2014.- El director general de Centres i Personal Docent: Santiago Martí Alepuz.